
E L Ő T E R J E S Z T É S

Sülysáp Nagyközség Önkormányzata Képviselő-testületének

2011. augusztus 18-án tartandó munkaterv szerinti ülésére

9. napirendhez

Tárgy: Bölcsőde fűtési rendszerének hosszú távú üzemeltetése 
Tisztelt Képviselő-testület!
A Képviselő-testület 10/2011. (I. 20.) ÖKT határozatával arról döntött, hogy a Gólyahír Bölcsőde fűtésének üzemeltetését a 2010-2011-es fűtési szezonban saját üzemeltetésben biztosítja, majd az időszak tapasztalatai alapján 2011 augusztusában újratárgyalja a Dalkia Energia Zrt. hosszú távú üzemeltetésre adott ajánlatát.
Az elmúlt időszakról egyrészt elmondható, hogy a fűtés megfelelő üzemeltetése sajnálatos módon több átalakítást igényelt az épületben.

Kezdetnek már a fűtési időszak legelején átalakításra került a pellettároló, ugyanis csak így vált lehetővé a pellet felülről történő gépesített beöntése. 
A szezon során azonban továbbra is problémát jelentett, hogy a beépített siló csak 5 t pellet tárolására volt képes, így a megrendelt 20 t pelletet a sápi óvoda pincéjében tároltuk, majd onnan szállítottunk át apránként a silóba. Ez igen költséges és rugalmatlan megoldás volt, így a szezon végeztével – a benn lévő acélsiló értékesítéséből származó bevételből – egy betonsiló került kiépítésre a PMG Kft. kivitelezésében, ami immár lehetővé teszi a 20 t pellet egyszeri betárolását.
Ami a fűtési tapasztalatokat illeti, elmondható, hogy az előző szezonban 25 t pellet fogyott el fűtésre és melegvíz-készítésre, azonban ehhez hozzátartozik, hogy 2010-ben még csak temperáló fűtés volt és melegvíz sem fogyott, ami 4-5 t pelletfelhasználást jelentett.
Ezen adatok alapján, és tekintettel arra, hogy az aktív fűtési szezonban nem volt kemény tél, az éves pelletfogyasztás 45 t körül kalkulálható, ami aktuális áron 2.080.000 Ft + szállítás (40.000 Ft).
A Dalkia tavalyi ajánlata 10 éves hűségidő mellett:

· 2.145.000 Ft + 5 % áfa éves üzemeltetési díj, továbbá

· 3.518 Ft/GJ + 5 % áfa fogyasztott hőmennyiség utáni díj, mely éves szinten hozzávetőlegesen további 2.000.000 Ft-os kiadást jelent.

Mindezeket megfontolva javaslom, hogy a bölcsőde fűtésüzemeltetését továbbra is saját humánerőforrásból biztosítsuk.

…/2011. (VIII. 18.) ÖKT határozati javaslat

Sülysáp Nagyközség Önkormányzat Képviselő-testülete 

1./ a Gólyahír Bölcsőde fűtésüzemeltetéséről szóló beszámolót elfogadja, és 

2./ annak alapján úgy határoz, hogy a fűtési rendszer üzemeltetését a továbbiakban is saját erőforrásaival biztosítja, arra vonatkozóan szolgáltatási szerződést nem köt.




Határidő: azonnal 
Felelős: polgármester
Sülysáp, 2011. július 27.

Horinka László s.k.

polgármester

Láttam!
Sülysáp, 2011. augusztus 10.
Tóth Krisztina
jegyző

